b'\n_START_ARTICLE_\nMineralas\n_START_PARAGRAPH_\nMineralas\xc2\xa0\xe2\x80\x93 nat\xc5\xabrali geologini\xc5\xb3 proces\xc5\xb3 metu susiformavusi chemin\xc4\x97 med\xc5\xbeiaga ar junginys, pasi\xc5\xbeymintis individualiomis savyb\xc4\x97mis. Mineralas turi kristalin\xc4\x99 strukt\xc5\xabr\xc4\x85 bei specifin\xc4\x99 chemin\xc4\x99 sud\xc4\x97t\xc4\xaf. Mineralus tiria mineralogija._NEWLINE_Da\xc5\xbeniausiai sutinkami mineralai yra kvarcas ir lauko \xc5\xa1patas. I\xc5\xa1 viso suskai\xc4\x8diuojama vir\xc5\xa1 4000 mineral\xc5\xb3.\n_START_SECTION_\nMineralai ir uolienos\n_START_PARAGRAPH_\nMineralas n\xc4\x97ra tas pats, kas uoliena. Mineralas\xc2\xa0\xe2\x80\x93 cheminis junginys, turintis specifin\xc4\x99 sud\xc4\x97t\xc4\xaf ir kristalin\xc4\x99 strukt\xc5\xabr\xc4\x85, tuo tarpu uoliena yra vieno ar keli\xc5\xb3 mineral\xc5\xb3 mi\xc5\xa1inys, kuriame mineralai sudaro skirtingas proporcijas.\n_START_SECTION_\nMineral\xc5\xb3 klasifikacija\n_START_PARAGRAPH_\nMineralai gali b\xc5\xabti klasifikuojami pagal j\xc5\xb3 chemin\xc4\x99 sud\xc4\x97t\xc4\xaf, o tiksliau pagal anijonus.\n_START_SECTION_\nKarbonat\xc5\xb3 klas\xc4\x97\n_START_PARAGRAPH_\nKarbonatais vadinami mineralai, kuri\xc5\xb3 anijonas yra (CO\xe2\x82\x83)\xc2\xb2\xe2\x81\xbb. Tai kalcitas, aragonitas (abudu kalcio karbonatai), dolomitas (kalcio magnio karbonatas), sideritas (gele\xc5\xbeies karbonatas). Did\xc5\xbeioji dalis karbonat\xc5\xb3 susidaro j\xc5\xabrose i\xc5\xa1 organizm\xc5\xb3. Taip pat karbonatai randami evaporitin\xc4\x97se uolienose. Prie karbonat\xc5\xb3 priskiriami retesni mineralai\xc2\xa0\xe2\x80\x93 nitratai ir boratai.\n_START_SECTION_\nSulfat\xc5\xb3 klas\xc4\x97\n_START_PARAGRAPH_\nVisi sulfatai turi sulfato jon\xc4\x85 SO\xe2\x82\x84\xc2\xb2\xe2\x81\xbb. Sulfatai da\xc5\xbenai pasitaiko evaporitin\xc4\x97se uolienose, kurios nus\xc4\x97da pama\xc5\xbeu garuojant didel\xc4\x97s mineralizacijos vandeniui. Taip pat \xc5\xa1ie mineralai randami hidrotermin\xc4\x97se ply\xc5\xa1i\xc5\xb3 sistemose, \xc5\xa1alia sulfidini\xc5\xb3 mineral\xc5\xb3. Kitas sulfat\xc5\xb3 susidarymo b\xc5\xabdas\xc2\xa0\xe2\x80\x93 sulfidini\xc5\xb3 mineral\xc5\xb3 oksidacija. Sulfatiniai mineralai yra anhidritas (kalcio sulfatas), celestinas (stroncio sulfatas), baritas (bario sulfatas), gipsas (hidratuotas kalcio sulfatas). Sulfat\xc5\xb3 klasei taip pat priskiriami chromatai, molibdatai, selenatai, sulfitai ir teluritai.\n_START_SECTION_\nHalogenid\xc5\xb3 klas\xc4\x97\n_START_PARAGRAPH_\nHalogenid\xc5\xb3 tai da\xc5\xbeniausiai evaporitiniai mineralai: fluoritas (kalcio fluoridas), halitas (natrio chloridas), silvinas (kalio chloridas), amonio druska (amonio chloridas). Halogenid\xc5\xb3 kalsei priklauso kiti mineralai, kuri\xc5\xb3 anijonai yra fluoridas, chloridas, jodidas.\n_START_SECTION_\nOksid\xc5\xb3 klas\xc4\x97\n_START_PARAGRAPH_\nOksidai\xc2\xa0\xe2\x80\x93 ypatingai svarbi mineral\xc5\xb3 klas\xc4\x97. Daugelis r\xc5\xabd\xc5\xb3\xc2\xa0\xe2\x80\x93 oksidai. Da\xc5\xbeniausiai pasitaikantys oksidai yra hematitas ir magnetitas (gele\xc5\xbeies oksidai), chromitas (chromo oksidas), \xc5\xa1pinelis (magnio aliuminio oksidas), rutilas (titano oksidas) ir \xc5\xbeinoma ledas (vandenilio oksidas).\n_START_SECTION_\nSulfid\xc5\xb3 klas\xc4\x97\n_START_PARAGRAPH_\nDaugelis sulfid\xc5\xb3 klas\xc4\x97s mineral\xc5\xb3 naudojami kaip metal\xc5\xb3 r\xc5\xabda. Da\xc5\xbeniausiai pasitaikantys sulfidai yra piritas (gele\xc5\xbeies sulfidas), chalkopiritas (vario gele\xc5\xbeies sulfidas), galenitas (\xc5\xa1vino sulfidas), sfaleritas (cinko sulfidas). \xc5\xa0iai klasei taip pat priklauso selenidai, teluridai, arsenidai.\n_START_SECTION_\nFosfat\xc5\xb3 klas\xc4\x97\n_START_PARAGRAPH_\nFosfat\xc5\xb3 grupei priklauso mineralai kuri\xc5\xb3 anijonas yra AO\xe2\x82\x84 formos. A gali b\xc5\xabti fosforas, stibis, arsenas ar vanadis. Labiausiai paplit\xc4\x99s fosfatas yra apatitas.'